《秘魔厓下作》
清代·张若霭

指上蜃楼幻非幻，能令四海朝龙王。自从皈依入钵盂，水晶宫殿空荒凉。

大青小青龙之子，谪伏崖下千年藏。青蒲赤鲤能变化，滏口一雨神通张。

膜拜至人求法力，蝘蜓欲脱腥皮囊。至人慈悲心等夷，磨顶初入选佛场。

如狮如象俱驯伏，洪涛不降田庐殃。我来欲访尸陀林，卢师坐处荆榛荒。

惟有此石瞰空洞，巨鳌撑柱疑娲皇。苔纹未蚀也常污，雪花晴积寒无光。

摩挲神晴三叹息，潭波鉴我尘容黄。何时跏趺此崖傍，会看为霖遍十方，狰狞头角归云堂。

作者简介：（1713—1746）安徽桐城人，字晴岚。张廷玉长子。雍正十一年进士，乾隆间官至内阁学士。善书画，工诗。有《晴岚诗存》。